पाकिस्तान के सामने 134 रन का लक्ष्य - BBC Hindi - भारत
पाकिस्तान के सामने 134 रन का लक्ष्य
मंगलवार, 25 दिसंबर, 2012 को 20:45 IST तक के समाचार
बेंगलौर में अच्छी शुरुआत का फायदा नहीं उठा पायी टीम इंडिया
बेंगलौर में खेले जा रहे ट्वेंटी-20 मैच जीतने के लिए पाकिस्तान को 134 रन बनाने हैं. पाकिस्तान के गेंदबाज़ों ने शानदार प्रदर्शन करते हुए भारतीय पारी को 20 ओवरों में नौ विकेट पर 133 रन से आगे नहीं बढ़ने दिया.
पाकिस्तान के कप्तान मोहम्मद हफ़ीज ने टॉस जीतकर भारत को पहले बल्लेबाज़ी के लिए कहा. गौतम गंभीर और अजिंक्ये रहाणे से मिली अच्छी शुरुआत का फायदा टीम इंडिया नहीं उठा पायी.
गंभीर और रहाणे ने पहले दस ओवरों में 75 रन जोड़े.
शाहिद आफ़रीदी ने रहाणे के तौर पर पाकिस्तान को पहली कामयाबी दिलाई. रहाणे 31 गेंदों पर 42 रन बनाकर आउट हुए.
इसके बाद गौतम गंभीर भी जल्दी ही रन आउट हो गए. उन्होंने 43 रनों का योगदान दिया.
यहां से युवराज सिंह, विराट कोहली, सुरेश रैना, रोहित शर्मा और महेंद्र सिंह धोनी की मौजूदगी को देखते हुए टीम इंडिया से एक बड़े स्कोर की उम्मीद की जा रही थी.
लेकिन पाकिस्तानी गेंदबाज़ों ने जोरदार वापसी की. मोहम्मद इरफ़ान ने जब विराट कोहली का विकेट लिया तब भारत का स्कोर 103 रन था.
इसके बाद अगले छह विकेट महज 21 रन के भीतर गिरे. विराट कोहली, महेंद्र सिंह धोनी, रोहित शर्मा और रविंद्र जडेजा दहाई अंकों में नहीं पहुंच पाए.
जबकि युवराज सिंह और सुरेश रैना ने 10-10 रन बनाए.
पाकिस्तान की ओर से उमर गुल ने तीन और सईद अजमल ने दो विकेट लिए.
दिल जीतने के लिए खेलेगी पाकिस्तान टीम